**Showrunner** er et uttrykk i TV-produksjoner om en person som både har rolle som hovedmanusforfatter og produsent. Ofte brukes begrepet synonymt med serieskaperen (eng. *creator*), men disse er ikke nødvendigvis sammenfallende.

En showrunner har det øverste kreative ansvaret for produksjonen av TV-serier og det er også showrunnerne som leder skriverrommet. I filmproduksjon vil vanligvis regissøren ha den øverste kreative kontrollen, men innen TV vil showrunneren alltid stå over regissøren.

«Showrunner» er imidlertid ikke en offisiell kreditering, og en showrunner vil typisk stå oppført som *executive producer*. Begrepet blir mindre brukt i Norge enn i land som USA og Storbritannia.

Historie
--------

Det finnes ingen autoritative studier av utviklingen av showrunnerrollen. Allerede på 1950-tallet hadde mange situasjonskomedier en tilsvarende rolle, men begrepet showrunner dukket først opp i amerikanske bransjeblader i 1990-årene.

Tradisjonelt var *executive producer* (ansvarlig produsent) i amerikanske TV-program *chief executive*, ansvarlig for TV-programmets kreative retning og produksjon. Over tid ble tittelen *executive producer* brukt om et større spekter av roller – fra noen som håndterte det økonomiske til noen som hadde tittelen som en ærestittel uten å ha noe praktisk eller utøvende ansvar. Begrepet *showrunner* ble tatt i bruk for å identifisere produsenten som hadde det øverste ansvaret og kreative ledelsen for programmet.

Ifølge Chris Downey, showrunner for *Leverage* (2008-2012), er de ypperste amerikanske TV-seriene fra 2000-tallet, som *Sopranos* (1999-2007), *The Wire* (2002-2008) *Deadwood* (2004-2006), *Mad Men* og *Breaking Bad*, laget av det han kalte «cradle-to-grave showrunners».

Et eksempel på en TV-serie med flere showrunners er *Game of Thrones*, der David Benioff og D. B. Weiss sammen tok initiativet for å skape TV-serien og har vært hovedforfattere og produsenter gjennom alle sesongene.

Arne Berggren, som var showrunner for Hotel Cæsar fra 2012 til 2014, kalte showrunnermodellen for «den amerikanske modellen» og showrunneren «en forfatter med produsentfullmakter». Da han ble ansatt som showrunner for Hotel Cæsar, var dette et relativt uvanlig begrep i Norge.

Referanser
----------

1. 1 2 3 4 5  Erlend Lavik (2015). *Forfatterskap i TV-drama. Showrunnermodellen, one vision – og Kampen for tilværelsen*. Universitetsforlaget. s. 19–21. ISBN 9788215026695.
2. ↑  Lavik, s. 19.
3. ↑  Janice Rhoshalle Littlejohn (15. august 2008). «TV’s showrunners outrank directors». Variety. Besøkt 28. desember 2016.
4. ↑  Graeme Blundell (23. april 2011). «Getting the run of the place». The Australian. Arkivert fra originalen 28. desember 2016. Besøkt 28. desember 2016.
5. ↑  Christina Radish (28. april 2013). «Producers David Benioff, Dan Weiss & George R.R. Martin Talk GAME OF THRONES Season 3 and 4, Martin’s Cameo, the End of the Series, and More». Collider. Besøkt 28. desember 2016.
6. ↑  Arne Berggren (24. oktober 2012). «Kjære Hadia». Rushprint.no. Arkivert fra originalen 28. desember 2016. Besøkt 28. desember 2016.
7. ↑  Catherine Gonsholt Ighanian (3. januar 2012). «Ny «Hotel Cæsar»-sjef skal fjerne snobbete holdninger». VG Nett. Besøkt 28. desember 2016.

|  |  |
| --- | --- |
| Oppslagsverk/autoritetsdata | Store Danske Encyklopædi
 |